**Hvordan bør vi bruke forkortelser?**

**LKG, ALM, KAG, ETJ, BYA, VPOR og RIPP. En forkortelse skal være en praktisk forenkling av lange ord og uttrykk, ikke en hemmelig kode som gjør språket kryptisk og tyngre å lese. Når er det greit å bruke forkortelser, og hvordan skal vi skrive dem riktig?**

Vi bruker mange forkortelser i plan- og bygningsetaten, både interne og mer allment kjente. Interne forkortelser kan være nyttige i intern språkbruk, men ubegripelige for utenforstående (også for nyansatte). Når vi bruker forkortelser, bør vi være sikre på at leseren forstår dem. Vi bør dessuten sørge for å skrive dem riktig. Visste du for eksempel at forkortelsen *evt.* betyr *etter vår tidsregning*?

**De viktigste reglene for forkortelser**

Som hovedregel er det ofte best å unngå forkortelser i løpende tekst, det gir dårlig flyt i teksten. En setning skal helst ikke begynne med en forkortelse, i begynnelsen av en setning bør du skrive forkortelsen fullt ut.

Hovedregelen er at forkortelser skal ha punktum:

* f.eks., osv., dvs., o.l., moh.

Det skal aldri være punktum ved forkortelser for mål og vekt eller myntenheter:

* mm, g, cm, kg, hg, km, kr

Vi setter vanligvis punktum ved hvert ledd i forkortelser som inneholder flere ord:

* cand.philol., f.eks., f.Kr., m.a.o., o.l.

Ved noen av de vanligste forkortelsene skal det likevel bare være ett punktum:

* mht., moh., osv., pga., ofl.

Når vi forkorter enkeltord, setter vi punktum slik:

* ca., dr., kl., nr., pst.

**Riktig stavemåte for noen vanlige forkortelser som ofte skrives feil**

|  |  |
| --- | --- |
| **ord/begrep** | **forkortelse** |
| **eventuelt** | **ev.** |
| **blant annet** | **bl.a.** |
| **jamfør** | **jf.** |
| **etasje** | **et.** |
| **på grunn av** | **pga.** |
| **med andre ord** | **m.a.o.** |
| **med flere** | **mfl.** |
| **med mer** | **m.m.** |
| **for eksempel** | **f.eks.** |

På Språkrådets [nettsider](http://www.språkrådet.no/Tema/Skole/Tips-om-skriving-bokmal/Forkortelser/) kan du lese mer om forkortelser. Der finner du også en alfabetisk [oversikt](http://www.språkrådet.no/Sprakhjelp/Skriveregler_og_grammatikk/Forkortinger/) over forkortelser i allmennspråket.